เมืองไทยขยับขึ้นอันดับสาม ประกันขาใหญ่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — เมืองไทยประกันชีวิต เผย 11 เดือน เบี้ยประกันรับรวม 2.68 หมื่นล้านบาท เพิ่มขึ้น 39.15% 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า การดำเนินงานของบริษัทในปี 2553 ท้าทายมาก แต่ก็ประสบความสำเร็จเกินคาด โดยมีอัตราเติบโตสูงต่อเนื่องจากปีที่ผ่านมา ด้วยเบี้ยประกันรับรวม 11 เดือนของปี 2553 จำนวน 2.68 หมื่นล้านบาท เติบโต 39.15% โดยแบ่งเป็นเบี้ยประกันใหม่ 1.16 หมื่นล้านบาท เติบโต 41.15% และเบี้ยประกันต่ออายุสูงถึง 1.52 หมื่นล้านบาท เติบโต 37.65% ซึ่งเป็นการเติบโตที่สูงกว่าค่าเฉลี่ยของธุรกิจ
ทั้งนี้ ในด้านความมั่นคงของบริษัทนั้น เป็นบริษัทประกันชีวิตที่มีส่วนแบ่งการตลาดเป็นอันดับ 3 ของธุรกิจประกันชีวิต จาก 24 บริษัทประกันชีวิตที่ประกอบการในประเทศไทย โดย ณ สิ้นเดือน พ.ย. 2553 บริษัทมีสินทรัพย์รวม 9.23 หมื่นล้านบาท เงินสำรองประกันชีวิต 7.47 หมื่นล้านบาท และดำรงเงินกองทุน 1.39 หมื่นล้านบาท คิดเป็น 935% เมื่อเทียบกับเงินกองทุนที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนด
ในขณะเดียวกัน บริษัทยังได้รับการปรับการจัดอันดับความน่าเชื่อถือทางการเงินขึ้น จาก Fitch Ratings ที่ AA (tha)/Positive โดยแนวโน้มความแข็งแกร่งทางการเงินภายในประเทศนั้นปรับเพิ่มขึ้นเป็นบวก สะท้อนให้เห็นความแข็งแกร่งของเครือข่ายในการดำเนินธุรกิจและสถานะทางการตลาดในฐานะบริษัทประกันชีวิตขนาดใหญ่ของประเทศที่มีส่วนแบ่งการตลาดที่ปรับตัวเพิ่มขึ้นอย่างต่อเนื่องด้วยกลยุทธ์การตลาดแบบหลากหลายช่องทาง รวมทั้งระดับความมั่นคงด้านเงินกองทุนและความสามารถในการทำกำไรเพิ่มขึ้นต่อเนื่อง ซึ่งจะเป็นเครื่องยืนยันและสร้างความมั่นใจถึงความมั่นคงให้แก่ลูกค้าได้